title: Чрез електронната поща се разпространява вирус от името на НАП

maintext:
От НАП заявяват, че не са изпращали имейли с подобно съдържание до своите клиенти.
Фотограф: Красимир Юскеселиев
Вирус от името на Национална агенция за приходите (НАП) се разпространява чрез електронната поща, предупредиха от агенцията. В колцентъра на приходната администрация, както и по електронен път, са получени множество сигнали за фалшиво съобщение, в което потребителите се приканват да отворят прикачен файл с разширение rar.
Подателите на фалшивите електронни писма са различни, като не са засичани имейли с адрес от официалните домейни на НАП – nra.bg и nap.bg.
Съобщението гласи:
"Уважаеми госпожи и господа,
Национална агенция по приходите (НАП) въвежда промени в регламента и сроковете за подаване на декларации в НАП. Уведомяваме всички данъчно осигурени лица да се запознаят подробно с всички нововъведения за спазване на ЗДДС, ЗКПО, ДОПК. В случай, данъчно задължено лице, което не подаде декларация по този Закон, не я подаде в срок, не посочи или невярно посочи данни или обстоятелства, водещи до определяне на дължимия данък в по-малък размер или до неоснователно намаляване, преотстъпване или освобождаване от данък, се наказва с имуществена санкция в размер от 500 до 3000 лв. При повторно нарушение имуществената санкция е в размер от 1000 до 6000.
Внимание!
Всички подробности отностно изменения на регламента и сроковете ще намерите в прикачения файл.
Национална агенция за приходите."
От НАП заявяват, че не са изпращали имейли с подобно съдържание до своите клиенти. Според приходната агенция най-вероятно става въпрос за изпращане на заразени с вируси електронни писма.
НАП съветва своите клиенти да не отварят прикачените файлове, а ако са го направили, да стартират веднага антивирусната си програма. От приходната агенция работят заедно със специализираните служби за издирването на извършителите.


title: Може би светът все още не е готов за жена начело на ООН, смята Кристалина Георгиева

maintext:
Фотограф: Юлия Лазарова
В първото си интервю след като стана известно, че португалецът Антониу Гутериш ще оглави ООН, българският кандидат Кристалина Георгиева обяви, че "може би светът все още не е готов за жена генерален секретар на ООН". Коментарът й е пред БТА и Нова телевизия.
Тя увери, че е дала всичко от себе си през краткото време, което имаше след издигането на кандидатурата й до избора на нов шеф на ООН.
"Българският премиер взе смело решение да даде последен шанс на Източна Европа да спечели тази позиция", коментира тя решението на правителството да оттегли подкрепата си от Ирина Бокова и да издигне нейната кандидатура.Тя определи новият генерален секретар на ООН Антониу Гутериш като "отличен дипломат". "Все пак в мен остава малко горчивина, че нашият регион не успя да заеме полагаемото за нас място", коментира Георгиева, която заяви и че остава на поста си заместник-председател на ЕК."Благодаря на правителството, че ме подкрепи. Ние знаехме, че поемаме риск. Самата аз казвах, че за такова кратко време не знаем докъде ще стигнем. Имахме един последен шанс и България смело го използва", коментира Георгиева."Чух спекулации, че имам интерес към някаква друга работа в ООН. Искам да кажа съвсем категорично: не отидох в Ню Йорк, за да си търся работа. Аз работа си имам. Отидох на мисия за нашия регион. Сега съм тук, веднага щом става ясно, че има избор", заяви Георгиева.

fasttext_language: bg


description: Кой спечели в най0новата киноигра на "Дневник".

title: И награди с "Великолепната седморка" спечелиха...

maintext:
[screenshot,YouTube]
Сто и четири потребителя взеха участие в последната киноигра на "Дневник", посветена на филма "Великолепната седморка", който е по кината от 22 септември. 68 от тях са дали верни отговори в двете ѝ нива. Ето и победителите:
Два продукта от марката за мъжка козметика "Брадабрат" печелят потребителите almiboy и donaddt.


title: Да направим Америка разумна отново - младите американци търсят алтернативи на Клинтън и Тръмп

maintext:
18-годишната Ева Богдевич агитира колегите си да гласуват за либертарианеца Гари Джонсън.
Фотограф: Александрина Гинкова
Джей Уиндзор (вляво) и колегата му Харисън Премън са ентусиазирани привърженици на Джонсън.
Фотограф: Александрина Гинкова
"Направете Америка разумна отново" е слоганът на Джонсън, шега с основното послание на Доналд Тръмп - "Направете Америка велика отново"
Фотограф: Александрина Гинкова
Близо половината хора, които твърдят, че ще подкрепят трети кандидат, в крайна сметка гласуват за някой от основните претенденти, обясни пред "Дневник" Кенет Бикърс.
Фотограф: Александрина Гинкова
- Искате ли да направите информиран избор?Застанала на стратегическа позиция – по обяд, пред кафетерията във Вирджинския университет, красива руса девойка спира преминаващите студенти и раздава листовски с надпис "Направете Америка разумна отново" (Make America sane again).18-годишната Ева Богдевич агитира колегите си да гласуват за либертарианеца Гари Джонсън на президентските избори в САЩ.Джонсън е един от т.нар. "трети кандидати", номиниран за президент от Либертарианската партия. Той стана международно известен, когато на въпрос на MSNBC за хуманитарната криза в сирийския град Алепо отвърна "Алепо? Какво е Алепо?" Джонсън, както и кандидатката на Зелената партия, Джил Стийн, не участват в президентските дебати, тъй като в национален мащаб имат по-малко от 15% подкрепа. На практика те нямат никакъв шанс да влязат в Белия дом.Но на фона на рекордно нехаресваните основни кандидати Хилъри Клинтън и Доналд Тръмп, алтернативите стават все по-привлекателни за младите американци. Над една трета от хората на възраст между 18 и 29 години са склонни да гласуват за либертарианците или "зелените", показва последното проучване на в. "Ню Йорк таймс" и Си Би Ес Нюз."Не знам дали наистина е по-добър, но те двамата (Тръмп и Клинтън, бел. ред) са толкова ужасни, че Джонсън е моята малка ярка звезда. В сравнение с тях той просто е нормален", казва Ева.Недоволна от политиката на Клинтън като държавен секретар и от личността на Тръмп, тя не смята, че вотът ѝ за Джонсън ще се окаже от полза за основните кандидати. "За мен по-важното е, че гласът ми има символична стойност, изпращам послание, че не приемам нито един от тях и няма да участвам в избора на нито един от тях."На същото мнение е и Джей Уиндзор, който агитира на няколко метра от нея и учи четвърта година компютърно инженерство в същия университет. "Казват, че глас за друг, освен за "Клинтръмп", както ние ги наричаме, е загубен глас. Не съм съгласен. Мисля, че че единственият загубен глас е да гласуваш за някого, когото не одобряваш", споделя пред "Дневник" той."Според нас мнозинството американци биха се радвали да имат трета опция, просто не знаят, че тази опция съществува, защото проучванията са нагласени. Когато се обаждат по телефона, проучващите питат "За кого ще гласувате – за Клинтън или за Тръмп?", и чак след това питат "Ще гласувате ли за Джонсън?" Ние намираме това за опасно."Думите му се потвърждават от Кенет Бикърс, политолог от Колорадския университет, в щат, който е "на кантар" и ще бъде ключов на изборите . Той обяснява, че когато въпросът на социолозите е отворен: "Кого ще подкрепите?", хората казват името на своя кандидат. Но когато ги поставят пред избор между Тръмп и Клинтън, някои от поддръжниците на либертарианеца избират бившия държавен секретар."Кои са тези хора? Младите. Милениълите. Младите хора подкрепиха Бърни Сандърс със стабилно мнозинство в първичните избори. Много от тях сега подкрепят Джонсън. Някои от тях може да сменят мнението си в последния момент и да подкрепят Клинтън. Някои може да останат у дома и да не гласуват, защото не е задължително да гласуваш. Някои от тези, които подкрепяха Сандърс и наистина не харесват Клинтън, може да не гласуват."Близо половината хора, които твърдят, че ще подкрепят трети кандидат, в крайна сметка гласуват за някой от основните претенденти, защото ще изгубят гласа си в системата "победителят взима всичко", на която са основани американските избори, обясни пред "Дневник" Бикърс.Кампанията на Обама знаеше какво да прави в социалните медии и това бе част от големия ѝ успех сред младите, посочва той. Кампанията на Клинтън се опитва да направи същото, така че проблемът не е в липсата на опити, а в това, че те просто не я харесват.Той илюстрира отношението на младите хора към двамата основни кандидати със следния виц:Рекламна фирма работи по кампания за продажба на кучешка храна. Трудят се върху стратегията в продължение на месеци, но без успех. По време на поредното събрание, продължило до малките часове, един от рекламистите се изправя и казва: "Знаете ли, проблемът е, че кучетата просто не искат да ядат тази храна".Според Бикърс причината за силата на третите кандидати е, че младите хора нямат такава силна връзка с традиционните партии, каквато предишните поколения. В този смисъл те са по-склонни да експериментират.Успехът на Сандърс бе пример за възхода на независимите кандидати, посочва пред "Дневник" Стивън Оликара, основател на организацията Millennial Action Project, която цели да засили сътрудничеството между млади представители на различни партии. "Сандърс бе най-дълго служилият в Конгреса независим и милениълите откликнаха на това.""В същото време двете партии контролират първичните избори и почти всички щати, достъпа до бюлетините, медиите в голяма степен, президентските дебати . Те имат много преимущества срещу издигането на трети партии, но в крайна сметка всичко ще се сведе до дейността им. Ако двете партии се справят добре, двупартийната система ще остане. Ако продължат да се провалят в опитите си да решат дългосрочните ни проблеми - фискалните, образователните, климатичната промяна, тогава ще станем свидетели на издигането на трети партии. Това ще започне на местно и щатско ниво, но в крайна сметка, мисля, че ще се стигне и до президенската надпревара."


description: Предложението на БСП правителството да съгласува с парламента решението си за подписване на Всеобхватното икономическо търговско споразумение с Канада (CETA) беше отхвърлено.

title: БСП нe успя да накара правителството да се отчетe за CETA в парламента

maintext:
Корнелия Нинова
Фотограф: Анелия Николова
Предложенията на БСП правителството да съгласува решението си за подписване на Всеобхватното икономическо търговско споразумение с Канада (CETA) и да внесе доклад в парламента за очакваните последици не бяха приети.Лидерът на БСП Корнелия Нинова заяви по време на дебатите, че подписването на споразумениетo ще "бъде поредното национално предателство на това правителство". Според нея то ще засегне трудови права, ще постави под заплаха съдебните спорове между инвеститори и държава. Нинова заяви, че премиерът се е похвалил, че ще падат визите за Канада, но това било много ниска цена, защото посещението на българи в Канада било под 1%. Тя обясни, че споразумението създава паралелна система за арбитраж, и обърна внимание, че от нея могат да се ползват само чуждите инвеститори, но не и българските граждани. Нинова е убедена, че след подписването на споразумението евтини канадски ГМО храни и месо с хормони на растежа ще залеят пазара, без да можем да ги спрем и да защитим българския производител.Джема Грозданова (ГЕРБ), която е председател на външната комисия в парламента, напомни на Нинова, че преговорите по CETA са завършени през септември 2014 г.Някой емоционално вкарва темата в предизборна кампания, което не е редно, каза Борис Станимиров от Реформаторския блок. Той каза, че предложеното от БСП решение няма особен смисъл, тъй като договорът трябва да бъде ратифициран в крайна сметка от парламента, за да влезе в сила. Той напомни, че падането на визите е абсолютен и неотменен фактор и се радва, че на Съвета "Външни работи" в ЕС България е изразила позицията си, че докато нямаме писмени гаранции за отпадане на визите, няма да подпишем.В проекта на БСП се предлагаше в срок до 1 октомври правителството да съгласува с Народното събрание позицията си и да напише доклад за депутатите. Димитър Байрактаров от Патриотичния фронт и Магдалена Ташева от "Атака" предложиха срокът да се удължи, което не беше прието."Групата на БСП опитва да диктува дневния ред на управлението на страната. Уважаеми дами и господа от ляво, не сте в позиция в момента да го правите. Когато спечелите парламентарни избори и сформирате парламентарно мнозинство, може да си го позволите", каза Джема Грозданова. Тя напомни, че парламентът трябва да гласува проекта на решение на БСП, а не "дали подкрепяме или не подкрепяме подписването на споразумението на ЕС и Канада".В крайна сметка предложението на Нинова бе отхвърлено с гласовете на ГЕРБ и Реформаторския блок.


description: Красивият лиман на езерото Мандра е орнитоложки рай.

title: Езерото - Dnevnik.bg

maintext:
1
2
3
4
5 На път към езерото по перфектната извънградска велоалея, която кметът е направил.
Фотограф: mr.photographer.
1
2
3
4
5 Близо 100 хектара заливна зона с преплитащи се солени, сладководни и смесени водни басейни, точно на миграционния път на птиците от Северна и Североизточна Европа.
Фотограф: mr.photographer.
1
2
3
4
5 Устието на сладководното езеро Мандра, по което кораби в древността са навлизали до пристанището Деултум. На входа на устието, обграден от полуостров Форос, е крепостта с две кули Порос / Пиргос , Бургос /, дала името на Бургас.
Фотограф: mr.photographer.
1
2
3
4
5 Поне 50 лебеда и стотици черни гмурци в топлите води край лимана. Над 260 вида прелетни, зимуващи и гнездещи птици обитават водите и тръстиките на защитената зона.
Фотограф: mr.photographer.
1
2
3
4
5 Има и плаж, който съм сигурен , че малцина бургазлии знаят! От плажа с бинокъл наблюдаваш корморани, чайки, гъски, тръстикови блатари, гмурци, пеликани, видяхме много редкия морски орел, соколи- змияри, земноводни , влечуги , насекоми.
Фотограф: mr.photographer.


description: Новият епизод на видео рубриката на "Дневник".

title: "Дай мигач" с Дивна (видео)

maintext:
Запознайте се с Дивна в новия епизод на "Дай мигач". Ако вече я познавате, ще научите за близките й планове, последната кауза, която подкрепя и ще замине ли да живее в чужбина.
"Дай мигач" е в партньорство с Volkswagen up!


title: Да изпратим лятото

maintext:
1/5 снимки в галерията Метеоролозите очакват захлаждане, което ще се усети най-напред в планините. Да си вземем довиждане с лятото с няколко снимки от "затварянето на Рожен".
Фотограф: karabastun


title: Дебатът в Лас Вегас е последният шанс на Тръмп да обърне нагласите на избирателите

maintext: Кандидатът за президент на републиканците Доналд Тръмп е изправен пред огромно предизвикателство днес, тъй като тази вечер ще се състои последният телевизионен дебат с опонента му Хилъри Клинтън и това е неговият шанс да промени нагласите на избирателите преди вота на 8 ноември, пише "Ройтерс".Преследван от обвинения за сексистки коментари към жените в последните седмици , Тръмп ще се опита да изчисти имиджа си, когато се изправи срещу Клинтън в университета на Невада в Лас Вегас. Събитието ще продължи 90 минути, а форматът му ще бъде също както на първия дебат - 6 сегмента по 15 минути, посветени на отделни теми. Водещият задава въпрос, Клинтън и Тръмп имат по 2 минути да отговорят, след което двамата се впускат в спор, а водещият следи всеки от тях да не получава повече време от другия.Модератор ще бъде Крис Уолъс от Fox News. Очаква се интересът към него да е традиционно много по-нисък, отколкото към предишните два сблъсъка."Този дебат е важен, ако Тръмп иска да се върне в състезанието", обяснява Чарли Блек, работил по няколко президентски кампании на републиканците. "Той ще трябва да се изправи срещу проблемите, а не да крие главата си в пясъка".Последният дебат е възможност и за Клинтън да направи заключителната си пледоария защо тя е по-добрият избор за президент. Проучванията на общественото мнение сочат, че бившият държавен секретар получава по-голяма подкрепа на национално ниво, както и в повечето щати, гласовете от които се очаква да решат изхода от вота на 8 ноември."Трудно е да си представим, че на този дебат може да се случи нещо, което да обърне тенденциите в надпреварата", обяснява работилият дълго време за Демократическата партия стратег Стив Елмендорф. "Не мога да си представя какъв положителен ход може да предприеме Тръмп или каква огромна грешка трябва да допусне Клинтън, за да променят траекторията на състезанието".Кампанията бе белязана повече от борба на характери, отколкото от сблъсък на политически програми. И двамата кандидати влизат в дебата тази вечер с нанесени рани след последните събития.Цялата предходна седмица Тръмп бе зает да обяснява, че не тормози сексуално жените. На свой ред Клинтън трябваше да се справи с общественото недоволство покрай боравенето й със секретни имейли в периода, когато беше държавен секретар на САЩ (2009-2013 г.)Според експерти е време Клинтън да даде ясен отговор по тази чувствителна тема и дебатът тази вечер й осигурява добра възможност.Според републиканците дебатът в Лас Вегас е последната възможност на Тръмп да докаже, че може да се държи като президент и да спре да гради представянето си основно на лични нападки.Хилъри Клинтън, която вече печели популярност в традиционно републикански щати като Аризона, обмисля да се отбие там в заключителните три седмици от кампанията.Старши съветникът на Клинтън Дженифър Палмиери обясни пред журналисти, че на последния дебат бившият държавен секретар иска да се фокусира върху политиката, която ще води, ако бъде избрана."Ако Тръмп отново избере да разчита на нападките, тя ще е подготвена да отговори на това – както бе и в предишните два дебата".


description: Във вторият курс "Начална военна подготовка", който започна днес в Плевен са записани 70 момчета и 22 момичета, съобщиха от министерството на отбраната. В сравнение с първия курс, желаещите са два пъти повече, което налага те да бъдат разделени на две групи.

title: Във вторият курс по начална военна подготовка се обучават 70 момчета и 22 момичета

maintext:
[Министерство на отбраната]
Във вторият курс "Начална военна подготовка", който започна днес в Плевен, са записани 70 момчета и 22 момичета, съобщиха от министерството на отбраната. В сравнение с първия курс, желаещите са два пъти повече, което налага те да бъдат разделени на две групи.До тази година за курсовете по начална военна подготовка кандидатстваха само студенти. Вече всички български граждани без военна подготовка, желаещи да получат начална военна подготовка, могат да преминат курс, уточняват от МО.Обучението по начална военна подготовка за български граждани завършва с полагане на изпити по учебната програма на съответния курс и военна клетва по реда на уставите на въоръжените сили в съответния специализиран учебен център. На успешно завършилите обучението български граждани се издава свидетелство, връчва им се значка "Начална военна подготовка" и им се присвоява военно звание "редник", след което се вписват на военен отчет.Всеки, който се интересува от курсовете, може да се информира на интернет страниците на Министерството на отбраната и на Централното военно окръжие (военните окръжия, областните военни отдели и офисите за военен отчет в общините/районите). На приетите за обучение им се осигурява настаняване, изхранване, униформа, безплатно медицинско обслужване и застраховка.


title: Рекорден ръст от 11% на туризма очаква ресорното министерство за 2016 г.

maintext:
Фотограф: Юлия Лазарова
Кога и къде:
01-02 ноември, 2016 г.
Гранд Хотел Пловдив
capital.bg/doingbusiness Първа годишна конференцията Doing Business in Bulgaria: Успехът на Пловдив и кои са новите региони с потенциал
Целта на събитието е да покаже на компании от различни сектори - производство, монтаж, иновации, ИТ - възможностите, които България предлага като инвестиционна дестинация.
Запазете си място на capital.bg/doingbusiness
Единадесет милиона български и чуждестранни туристи се очаква да посетят страната тази година. Очаква се 2016 г. да е рекордна за българския туризъм с ръст от 10.2 - 11 на сто, съобщи на пресконференция министърът на туризма Николина Ангелкова, като отбеляза, че това са песимистичните прогнози на ведомството.Очакванията за следващото лято са също доста положителни, допълни министърът, цитирана от БТА.Това лято 18 на сто повече са били чуждестранните туристи спрямо същия период на миналата година, като за периода от юни до септември над 5 млн. чуждестранни туристи са посетили страната, с включването на крилата на сезона броят им надхвърля 6.6 млн., което е 17 процента ръст спрямо миналата година.От януари до септември близо 7 млн. чуждестранни туристи са посетили България, или с 15 на сто повече спрямо същия период на предходната година, като за цялата 2015 г. броят на чужденците, почивали в страната, е 7.1 млн.До края на годината по песимистични прогнози може да се мине психологическата граница от 8 млн. чуждестранни туристи. Ако се добави към този брой и българите, посетили летните курорти, които са над 2 млн., или 7 на сто повече спрямо периода юни-септември миналата година, а от началото на годината до септември ръстът е около 8 на сто (около 2.9 млн. българи), като до края на годината се очаква те да са около 4 млн. Така броят на българските и чуждестранните туристи за тази година се очаква да достигне общо около 11 млн.Министър Ангелкова съобщи, че приходите от туризъм за седемте месеца на годината са с ръст от 15 на сто и са в размер 4.7 млрд. лева.


title: Гърция ще проверява дали инвестиращите в България крият данъци

maintext:
Премиерът на Гърция Алексис Ципрас (вялво) посети София през август.
Фотограф: Георги Кожухаров
шефът на Фонда за осигуряване на упражняващите свободни професии (ОАЕЕ) в Гърция Димитрис Цакирис призова "който не плаща осигуровки, да върви в България".
Кога и къде:
01-02 ноември, 2016 г.
Гранд Хотел Пловдив
capital.bg/doingbusiness Първа годишна конференцията Doing Business in Bulgaria: Успехът на Пловдив и кои са новите региони с потенциал
Целта на събитието е да покаже на компании от различни сектори - производство, монтаж, иновации, ИТ - възможностите, които България предлага като инвестиционна дестинация.
Запазете си място на capital.bg/doingbusiness
Гръцкото финансово министерство ще проверява гръцки компании в България, съобщава електронното издание на гръцкия в. "Етнос", цитирано от БТА. Целта е да се засекат евентуални данъчни престъпления и прехвърляне на нелегални пари в банкови сметки на реални или фиктивни фирми в България.Съобщението идва ден след катоГръцкото издание припомня, че в последните години и особено специално през миналата има бум на регистрираните в България гръцки компании. Официалните данни обаче показват, че почти осем от десет гръцки фирми само са регистрирани без да извършват икономическа дейност. Повечето "емигрирали" компании нямат персонал или не са преместили търговската и производствената си дейност.Става дума за голяма измама, която лишава гръцката държава от сериозни приходи, коментира "Етнос", като допълва, че целта е да се заобиколи действащия в Гърция капиталов контрол, както и да се закупуват луксозни коли и имоти при по-ниски данъци.Честа практика на гръцките компании е да внасят стоки от трети страни като Турция и Китай, да ги фактурират от българските си фирми и след това да изнасят стоките за Гърция. Така те се възползват от по-ниското данъчно облагане в България - 10 на сто вместо 29 на сто, колкото е в Гърция.Очаква се Атина и София да подпишат двустранно споразумение, което ще позволи проверката на тези компании.От гръцкото финансово министерство ще искат съдействието на българските данъчни власти, за да могат да бъдат задействани незабавни проверки за компании, за които има данни, че укриват големи данъци.На фирмите, за които бъде установено, че са преместили седалището си в България, но продължават да работят в Гърция, ще бъдат налагани големи глоби.Предвижда се гръцки екипи да заминат за България, за да предадат данни на контролните власти в България.Според изнесени в гръцкия парламент официални данни през 2014 г. е имало 11 хиляди гръцки фирми в България. Девет хиляди от тях не са разполагали с персонал, а шест хиляди не са извършвали никаква дейност. През 2015 г. са регистрирани нови две хиляди компании, които нямат служители в България.


description: Стрелките на часовника се връщат с час назад в 4.00 часа през нощта на 29 срещу 30 октомври.

title: В нощта срещу неделя часовникът се връща с час назад

maintext:
Фотограф: Валентина Петрова
България преминава към зимното часово време в нощта на 29 срещу 30 октомври.
Стрелките на часовника се връщат с час назад в 4.00 часа през нощта на 30 октомври и така
денят ще започва и завършва с един час по-рано.
Зимното часово време ще бъде в сила до последната седмица на март 2017 г., когато отново се преминава към лятно часово време, за да се използва максимално слънчевата светлина.


title: EК предлага България да не намалява нивата на парникови газове между 2021 и 2030 година

maintext:
Фотограф: Красимир Юскеселиев
Европейската комисия е предложила на заседание на Съвета на министрите по околна среда на ЕС в Люксембург най-ниската цел за България – 0%, за нивата на годишните емисии на парникови газове за секторите извън Европейската схема за търговия с емисии в периода 2021-2030 г., съобщиха от пресцентъра на Министерството на околната среда и водите. До 2020 г. законодателството в ЕС се урежда от сега действащия пакет "Климат-енергетика".Съветът обсъди законодателните предложения на ЕК относно приноса на сектора земеползване, промени в земеползването и горското стопанство и секторите извън Европейската схема за търговия с емисии към общите усилия на ЕС за намаляване на емисиите с най-малко 40% до 2030 г. Проекторегламентите включват задължителни цели за държавите членки, свързани с нивата на годишните емисии на парникови газове в периода 2021-2030 г. за сектори като транспорт, сграден фонд, селско стопанство, отпадъци, земеползване и горско стопанство, които са с принос за действията на ЕС в областта на климата.


description: Адвокатите на Салах Абдеслам - единствения оцелял извършител на атентатите в Париж на 13 ноември - се отказаха да го защитават.

title: Адвокатите на основния атентатор от Париж отказаха да го защитават

maintext:
Франк Бертон, един от адвокатите на Абдеслам.
Фотограф: Gonzalo Fuentes
Адвокатите на Салах Абдеслам - единствения оцелял извършител на атентатите в Париж на 13 ноември - се отказаха да го защитават, понеже той отказва да свидетелства, предаде агенция "Франс прес", цитирана от БТА."И двамата решихме да се откажем да защитаваме (Абдеслам). Убедени сме, че той няма да говори и ще се възползва от правото си да запази мълчание", заяви френският адвокат на джихадиста Франк Бертон редом до белгийския му защитник Свен Мари в ефира на телевизия Бе Еф Ем Те Ве."В позиция като нашата какво искате да направим? Казахме го още в началото, предупредихме, че ако нашият клиент реши да не говори, ние ще спрем да го защитаваме", обясни Бертон.Мари допълни, че двамата са имали усещането, че само ходят на свиждане на Абдеслам в затвора Белгийският джихадист, на когото са повдигнати обвинения във връзка с терористичните атаки в Париж, при които бяха убити 130 души, е държан от 27 април в изолация в затвор южно от френската столица и поставен под непрекъснато видеонаблюдение.В края на юли Държавният съвет отхвърли неговата молба режимът му да бъде смекчен с аргумента, че "изключителният характер" на извършените от него терористични действия налага тези мерки.Според адвокатите 24-часовото наблюдение, на което е подложен, е причината той да не желае да говори. "Наблюдават го през цялото време, с инфрачервена камера и през нощта, това може да подлуди човека, а решението за това е политическо", казва Бертон.


title: Как да вкараме като по учебник - 23 подавания между всички играчи и гол за "Нюкасъл" (видео)

maintext:
Lección d fútbol del Newcastle d @rafabenitezweb Gol de saque inicial, 23 pases, la tocan todos los jugadores del equipo y gol. 🔝🔝🔝 pic.twitter.com/regNseyDgf
— Miguel Ángel Vara (@mavara74) October 25, 2016
Рафаел Бенитес е мениджър, който често е критикуван за начина, по който играят отборите му. Настоящият сезон с "Нюкасъл" в Чемпиъншип до момента върви много успешно, а един от головете на отбора привлече вниманието.В последния кръг срещу "Ипсуич" мачът започна като по учебник. "Нюкасъл" изпълни центъра, топката премина през всички футболисти на "свраките" и след 23 подавания и общо 59 секунди Айосе Перес вкара красив гол."Нюкасъл", който миналия сезон изпадна, сега се е устремил към завръщане във Висшата лига. Воденият от Бенитес отбор е начело с 31 точки и голова разлика 30:11 след 14 кръга."Свраките" стигнаха и четвъртфиналите за Купата на лигата, като във вторник победиха с 6:0 "Престън".


title: Инфантино иска бързо решение за световното първенство с 48 отбора

maintext:
Инфантино се опитва да се хареса на по-малките страни-членки, твърдят критиците му
Иновативното предложение на президента на ФИФА Джани Инфантино за световно първенство с участието на 48 отбора ще бъде разгледано във възможно най-кратки срокове.Това ще се случи по желание на швейцареца по време на дискусията за процеса на кандидатстване за домакинство на Мондиал 2026. Изпълнителният комитет се събира в четвъртък и петък в Цюрих, като основната тема е да се избере на кой континент ще се проведе, както и какъв ще бъде неговият формат.Инфантино добави, че се надява дискусиите по темата да продължат през януари 2017, но въпросът с участващите отбори е приоритетен за предстоящото събрание.Инфантино, който беше избран през февруари на мястото на отстранения Сеп Блатер, се обяви за световно първенство с 40 отбора още в самото начало, но тя беше посрещната с яростна опозиция от големите клубове.Инфантино реши да продължи битката с богатите отбори и обяви новата си идея за формат с 48 страни участнички.Президентът на ФИФА предлага 32 отбора да играят мачове на елиминации в страната домакин. 16-те победителя от тази фаза след това ще се присъединят към 16-те най-високо класирани отбори в ранглистата, а общо 32-ата тима да продължат по старата формула с 8 групи по 4 състава.Френският вестник "Екип" нарече идеята ужасна, а селекционерът на Германия Йоахим Льов предупреди, че тези промени ще имат пагубен ефект. Льов смята, че увеличаването на отборите ще свали качеството на турнира и ще се отрази зле на физиката и психиката на играчите.Критиците смятат, че така Инфантино иска да се хареса на малките страни от всичките 211 държави - членки на ФИФА, и по този начин подражава на своя предшественик Сеп Блатер.


title: "Човекът на Борисов" и законът

maintext:
Димитър Узунов
Фотограф: Надежда Чипева
" Преди няколко години да си член на съвета е било истинско удоволствие, спокоен живот, рахат. Сега е истинско изпитание. Буквално всеки ден сме изправени пред някакво предизвикателство. Това може би го наложи самата политическа обстановка в страната през последните години. Динамиката на света в глобален мащаб ли Но всеки ден е борба.
Имайте предвид, че на такъв безпрецедентен натиск, на какъвто е подложен този състав на ВСС не знам дали някой е имал. То не със смс историята, то не с Яневагейт историята, то не по повод, без повод, с основание или без основание. Такова нещо досега не е имало.
Ако аз лично трябва да избирам да си оставя спокойния рахат в Сандански или да дойда в София, бих се замислил. Но ще си ги изиграем нещата докрай така, както сме преценили, както сме решили. "'
Думите са на представляващия Висшия съдебен съвет Димитър Узунов, цитиран от "Правен свят".
Няколко месеца, след като чрез процедура, напомняща преврат той става лицето на Висшия съдебен съвет - той и негови колеги отиват в Хасково, където присъства на клетвата на прокурор, назначен след външен конкурс.
"Рахатът", според представите на Узунов съвсем ще стане мираж -
след като и председателят на Върховния касационен съд Лозан Панов, и членове на съвета ще поискат оставката на Узунов, заради едноличното му решение да определи кои от членовете на съвета ще се срещнат с мисията на европейските прокурори, които анализират прокуратура.
На заседанието на съвета в четвъртък темата отново ще бъде повдигната, въпреки че Узунов, като представляващ не включи точката за оставката си в официалния дневен ред. Вероятно темата е част от допълнителните точки, които никога не са публични преди заседанието.
Узунов има дума за такива състояния - "сценарий".
Така той нарече искането на оставката му, скандалът с есемеса до Борисов (за който той е основният заподозрян), записите по "Яневагейт", в които той е споменат.
Узунов, завършил висшият институт на МВР, влиза във Висшия съдебен съвет през 2012 година от парламента като номинация на приятеля му Яне Янев, тогавашен председател на антикорупционна комисия в парламента. "Капитал" разказа наскоро как няколко месеца по-рано Янев води премиерът Бойко Борисов в Районния съд в Сандански, където председател е Узунов.
Премиерът остава толкова доволен от видяното, че иска книгата за похвали. И досега, вероятно може да бъде видян неговият поздрав на последната страница на една от деловодните книги за наказателни дела:
"Пожелавам ви много справедливост за хората, много здраве и успехи за всички вас!"
Пред парламента Узунов говори за независимост на съдебната система, за реформа във ВСС, за промяна на начина, по който се избират административните ръководител.
Избран е със 108 гласа.
И бързо ще стане част от мнозинството във ВСС, което взима голяма част от противоречивите и скандални решения на съвета. Нещо повече Узунов неведнъж е действал на ръба на закона.
Пример за такова решение е от лятото на тази година, когато съдебният съвет обсъжда предложението да бъде сформирана временна анкетна комисия за проверка на окръжния съд в Благоевград, където работи брата на Узунов - съдия Петър Узунов.
Повод за искането бяха съмнения за корупционни практики при управлението на съда. Съветът отхвърли предложението на Калин Калпакчиев и Соня Найденова, като един от гласовете срещу това е на Димитър Узунов. Явно той е забравил думите си от 2012 година пред парламента, когато казва:
"В автобиографията си съм посочил точно, че имам брат съдия в Окръжен съд. Не виждам какъв проблем може да произведе този факт. Не може да гледаме дела на роднините си. Този проблем е регламентиран в закона. ВСС не може да взима решения за свои роднини. Има механизъм, когато член на съвета откаже да напусне заседанието, да бъде изгонен"
Узунов нито си направи отвод, нито е коментирал темата.
В разговорите "Яневагейт", Узунов е човекът на Борисов в съвета. За него тя разказва, че е "неговият човек в Съвета и с който комуникира и за всичко той му отговаря"
"Не минават и три минути, звъни ми Митко на Вайбъра и ми казва: току що ми се обади човекът от Брюксел и каза да не се притесняваш, това изказване го е направил само за пред медиите, за 400-е години (бел. Ред. Борисов иска 400 години затвор за Янева заради разработката "Червеи"). Въобще да не го мислиш да не се притесняваш", разказва Янева за обаждане на Узунов.
При обсъждане на предложението на главния прокурор Сотир Цацаров за отстраняване на Янева като председател, Узунов прави предложение тя да бъде изслушана, преди предложението да бъде гласувано -
практика непозната за съвета при отстраняването на магистрати.
Узунов не пропуска да благодари на премиера Борисов, когато той пристига неочаквано в съвета, заради препратеният от него до Лозан Панов есемес. Като председател на бюджетната комисия, той благодари на Борисов, защото за първи път съдебната власт разполага "с не лош бюджет, за първи път предложеният съдебната система бюджет се доближава до този, който правителството и Народното събрание е одобрил".
В концепцията си Узунов е написал "Разделението на властите е част от идеята на Монтескьо, чието основно предназначение е да ограничава единовластието и да предотвратява опасността от произвол" и още съответно, основна отличителна черта на независимия съд е възможността да действа без намесата и влиянието на изпълнителната власт, мотивирано да основава решенията си върху собственото си свободно убеждение за фактите и правните основания.
Преди няколко дни в интервю за в. "24часа" Узунов казва, че е човек на закона.
Ден след това при разглеждането на точката за връщането на Веселин Пенгезов като съдия, Узунов неглижира закона, като го обяви за неясен. Оплака се как ВСС всекидневно се сблъсквал с противоречиви разпоредби и понеже те били такива, то той стигнал до извода, че всъщност няма да се ръководи от закона.


description: Човешкото тяло не принадлежи на никого освен на този, който го обитава. Човешкото тяло не може да бъде заложник в мръсен политически гамбит и разменна монета в игрите на политика и власт.

title: За правото на аборт и телесната автономност

maintext:
Десетки хиляди облечени в черно жени протестираха в понеделник в Полша срещу намеренията на управляващите да криминализират абортите
сайта
Редакцията препечатва от "Майко мила" коментара на Елка Стоянова."Чувствам, палци ме сърбят –значи злото е на път!"У. Шекспир, "Крал ЛИР",(Трите вещици – в превод на В. ПетровПърва сцена, ІV действие.)Светът вече е открил ядрения реактор, кредитната карта, контрацептивите и компютърния модем. Светът е обиколил веднъж Земята, стъпил е на Луната и носи слънчеви очила. И очаква, Светът, като се прибере след работа, жена му да му е сготвила, изпрала, обгрижила децата, донесла заплата, да го забавлява и изобщо, да му създава онзи уют и комфорт, който Светът смята, че му се полага по право. Защото "Имало едно време"Исландия, Европа, 24 октомври 1975 г.На този ден над деветдесет процента от жените на малката, студена и далечна островна република отказват да отидат на работа, на училище, да останат вкъщи край печката, излизат на улицата. И само за един ден се превръщат в исторически еталон на борбата за равноправие.Само пет години по-късно, през 1980 г., Исландия става първата европейска държава, която избира жена президент, а онзи, останал в миналото октомврийски ден, е запомнен под името Дългият Петък.The Long Friday отмина и Светът за пореден път си даде вид, че вече е приел жената за равна.Науката влияе на прогреса и на качеството на живот чрез технологиите и съвременната медицина. Интелектуалният свят е преобразен от огромни научни постижения, обхващащи материалния свят от елементарните частици до милиардите галактики в разширяващата се Вселена. Светът се ползва щастливо от тези постижения, слънчевите очила са вече 3-D, но все така, както преди десетилетия, очаква, Светът, като се прибере след работа, жена му да му е сготвила, изпрала, обгрижила децата, донесла заплата, да го забавлява и изобщо, да му създава онзи уют и комфорт, който Светът смята, че му се полага по право.По улиците на Дъблин, известен и като "Града на младостта" заради средната възраст на обитаващите го (около 30 г.), се понася гневна тълпа. Два дни шествието не спира. Поводът – смъртта на млада жена от индийски произход, починала от сепсис в 17-та седмица от бременността, поради отказ на лекарите да извършат аборт по медицински причини. Към тази дата абортите в Ирландия са криминализирани. Година по-късно гневното гражданско общество в Ирландия успява да направи така, че смъртта на Савита Халапанавар да не е безсмислена – успява да издейства промяна и законовата забрана на абортите в католическа Ирландия се пропуква, след като парламентът разрешава аборт по медицински показания. Петъкът, в който Савита умира, няма име. Но ще остане черен за нейните близки.40 (четиридесет!) години след The Long Friday.Нещо витае във въздуха.Облечени в черно жени по улиците на Варшава носят светлите си умове и отказват да превърнат утробите си във вещ, с която друг, пък било то и по закон, ще разполага. И масово жените по света, и ние – жените в България, им казаха – няма да стоим безучастни, а ще облечем черните си пуловери, ще отворим светлите си умове и ще вървим рамо до рамо. С вас и за вас. За правото ви да бъдете свободни не само в умовете си, но и спрямо телата си.Преди няколко месеца по световните медии се появи новина, че Парламентът на Полша (Европа, 21 век), подкрепян от Католическата църква, обсъжда криминализирането на всички аборти. Просто казано – пълна забрана. На всички аборти. Без значение дали умирате, дали плодът умира и ви убива, дали не желаете да сте майка или сте жертва на сексуално посегателство. Обществените вълнения в страната продължават вече няколко месеца, а правителството и президентът на Полша заявиха безапелационната си подкрепа за предложената законодателна промяна.Премиерът на Полша е жена, католичка. Само преди няколко месеца, усещайки огромния обществен натиск, тя смутолеви, че засега това с абортите не стояло на дневен ред, с което поне проформа отложи разглеждането на законопроекта. Реално обаче нищо не се промени, защото католическият фундаментализъм в страната, изключително силен и опитващ се да влияе активно на държавното управление, не спира да води битката си. И вече месеци наред угрозата от абсолютната забрана на абортите буни духовете в едно от уж прогресивните общества на Стария континент.В момента Полша има най-рестриктивната политика по този въпрос, но все пак проявява разум – действащият закон позволява прекъсване на бременността, ако зачеването е в резултат на инцест, изнасилване, застрашава живота на родилката или плодът е с тежки малформации.И защото Полша е в сърцето на нашия континент, и защото съм жена, а също и майка на две бъдещи майки, и защото живея в демократична страна, която уважава правото ми на личен избор спрямо репродуктивните ми функции, ви казвам – не мълчете! Облечете черния пуловер!Достатъчно образовани сме, за да имаме познание и върху тъмната страна на живота, достатъчно смели сме, за да оставим тази новина да бъде пренебрегвана. Там, по улиците на Полша, облечени в черно, вървят хиляди полски жени. И искам да е ясно, че всички те – млади, стари, смели, осъзнати жени, майки и момичета, които излязоха по улиците на Варшава и други полски градове, за да защитят правото на неприкосновеност към телата и репродуктивността си, особено в контекст, който касае пряко здравето и живота им, имат моята подкрепа.За това, че религиозният фундаментализъм, независимо от изповядваната религия, е един от корените на злините по тая земя, няма смисъл да говорим. Светът винаги е бил пълен с демони, хранещи се с религия, но едно е безспорно – не боговете причиняват смърт, разруха, болка и унижения. Хората го правят.И с риск да ме обвинят във войнстващ феминизъм, основна част от тези хора са мъже. Които мотивират абсолютната забрана с познайте. Животът на жените. Това е мотивът. Мотивът, с който искат да забранят прекъсването на бременност, независимо дали в резултат на физическо или психическо насилие, както и бременност, която е опасна за плода или бременната, е ОПАЗВАНЕТО НА ЖИВОТА на бременната. Vade retro, господа законодатели. Имате по-важна задача от това "да спасявате жените", имате едни черни души по-напред за спасяване.Ще кажете – какво толкова, нали не е тук, у нас такъв закон няма да приемат.Но историята помни как локален проблем се е превръщал в световен. И няма значение къде се случва, защото земята е кръгла – винаги е достатъчно близо, за да е ярко светеща червена лампа. Освен това е въпрос на солидарност. Жените нямат друга сила, освен единността си. Сами сме лесна мишена и още по-лесна жертва. И нали разбирате, че Църквата ни е последният проблем. Той започва в главите ни, минава през семействата ни, разгръща се в обществото и ескалира в различни ултраски формирования, които имат една основна цел, формулирана по различни начини, но опираща до едно – да изграждат собственото си благополучие върху подчинението и третирането на друг. Най-лесният път – чрез властта, най-лесния обект – жените, децата и малцинствата.Въпросът за "аборт по желание" в момента не се поставя. Въпросът ИЗОБЩО не опира до съответната медицинска манипулация. А до това, че ТОЧНО тази медицинска манипулация, която, извън случаите на неотложност по медицински причини, трябва да е решение в резултат на проявление на личната воля, защото засяга лично твоето тяло и защото самото съществуване на подобен закон отнема правото на жената дори ДА СИ МИСЛИ, че е свободна.Човешкото тяло не принадлежи на никого, освен на този, който го обитава. Човешкото тяло не може да бъде заложник в мръсен политически гамбит и разменна монета в игрите на политика и власт. И узаконяването на предлаганата абсолютна забрана е съвременно проявление на отношение към жената като онова, съществувало през мрачните времена на Средновековието и верифицирано в наръчника за лов на вещици "Malleus Maleficarum".Не бих искала да ме етикетират като феминистка-ултрас, само защото вярвам в правото на жената да се съхрани, когато бъдещето, умът, сърцето или тялото ѝ са в пряка угроза. Аз съм жена, която ползва всички извоювани от предшественичките ѝ права и не искам да ги губя. И искам да съм спокойна, че утре дъщерите ми, вашите дъщери, ще могат да решават без заплаха от затвор дали да бъдат майки, да съм спокойна, че ще бъдат спасени, ако бременността им застрашава живота им.И знам, че това искат и полските жени.Осъзнавам огромната си отговорност към децата си и я осъзнавам благодарение на това, че навремето моите родители проявиха такава към мен. Отличното си физическо и сексуално здраве дължа на това, че у дома да попиташ или да ти кажат без да си питал нещо във връзка с темата никога не е било табу.Никога не е рано да говориш за тези неща с децата си. В предпубертетна възраст те вече знаят толкова много за мъжете, жените и сблъсъците на сърца, тела, умове и страсти, че да отлагате сексуалното им възпитание за пубертета е късно. Има един момент в израстването им, след който децата ни трябва да научат нови житейски уроци. Фриволната игра със здравето на телата ни, безразсъдният секс, ниската полова култура, бедните знания в областта на сексуалната хигиена, липсващите или размити морални граници са все неща, за които ние, майките и бащите, сме основни виновници. И ако съм оцеляла до ден-днешен без нито един аборт или физиологичен проблем, предизвикван от сексуален контакт, то е защото съм била научена и подготвена.Всеки път, когато погледна изящната извивка на раменете на голямата си дъщеря и осъзная, че от момичето до жената има само една крачка, се замислям – достатъчно ли сме говорили, има ли още нещо, което трябва да знае, дали съм я научила да се обича достатъчно, та да пази тялото си -храма на душата си, така, както аз пазя своето?Днес прогресивният свят става свидетел на събития, които се опитват да ни върнат назад. Но и на такива, които показват, че жените могат да бъдат фактор. Да запазят постигнатото до днес и да вървят напред. За себе си знам – нямам намерение да се дам мълчешком.Нали го знаете онова чувство, което ви завладява, когато предусещате лошото? Е, такова ми беше. Но беше само усещане и сега, когато го изговарям, за да го формулирам пред себе си, си давам сметка, че прогресът е в моите ръце. И в твоите, и в нейните. В нашите.Когато седнах пред листа, си казах – присмей се на страховете си, присмей се и на тези, които ги предизвикват – смехът е по-силно оръжие от гнева. Сега не се страхувам. Сега съм гневна, а страхът ми от това, че сама не мога да се боря с мрака, отстъпи. Защото знам кое е оръжието срещу този мрак.Единомислието и говоренето със ясен глас.И затова благодаря на жените от Варшава, които ни напомниха, че трябва да говорим.Говорете и вие.


description: Българският тенисист пропусна тазгодишното първо издание на надпреварата от категория "АТП 250", но ще се включи във второто, което ще бъде между 5 и 12 февруари 2017 г.

title: Директорът на турнира в София: Григор Димитров много искаше да участва и лесно се разбрахме

maintext:
От ляво на дясно: Ерден Билгинер от "Гаранти коза", президентът на БФТ Стефан Цветков, спортният министър Красен Кралев и директорът на турнира Пол Макнами
[Garanti Koza Sofia Open]
"Той наистина много иска да играе в София, така че преговорите изобщо не бяха трудни. Много лесно се разбрахме", каза австралиецът, който в продължение на 12 години е бил директор на Аustralian Open, а от 1989 до 2012 г. ръководеше световното първенството за смесени двойки "Хопман къп".
"За публиката винаги е вълнуващо, когато една от звездите на турнира е представител на страната домакин. Може би точно в София Григор ще спечели първата си титла от 2014 г.", каза още Макнами.
Другата голяма звезда в турнира ще е световният номер 9 Доминик Тийм. "
Тийм и Димитров са бъдещето на мъжкия тенис. Щастливи сме, че те ще покажат своя огромен талант в София", допълни носителят на пет титли от Големия шлем на двойки.
Димитров отклони предложението за участие в първото издание на "София оупън", който се провежда веднага след Australian Open. Тогава от екипа на тенисиста обясниха, че програмата му е направена предварително и няма как да бъде променена.
След първата надпревара от Големия шлем тенисистите имат два варианта - турнири в Европа или на американска земя. През последните години българският тенисист играеше в Северна и Южна Америка, но догодина ще участва в европейския поток.
"Миналата година получихме късно домакинството на турнира и беше трудно Григор да си смени програмата си. Тогава треньорът му беше планирал да се насочат към американските турнири след Australian Open. Сега имаше време и сме щастливи, че Григор и екипът му избраха европейския път", каза днес спортния министър Красен Кралев.
Григор Димитров и Доминик Тийм ще са големите имена в София
[Garanti Koza Sofia Open]
Директорът на тенис турнира в София Пол Макнами заяви, че договорката за участието на Григор Димитров е постигната много лесно.Най-добрият български тенисист пропусна тазгодишното първо издание на надпреварата от категория "АТП 250", но ще се включи във второто , което ще се проведе в зала "Арена Армеец" между 5 и 12 февруари 2017 г."Тази година е изключително успешна за него и се надяваме той да успее да спечели турнира пред родна публика. Турнирът ще е много силен, конкуренцията ще е доста по-сериозна от предишното издание. Това показва, че оценката за състезанието сред АТП тура е изключително висока", допълни министърът.Според президента на Българската федерация по тенис (БФТ) Стефан Цветков отзвукът за турнира в чужбина е много добър. "Този турнир е страхотен за имиджа на София и България. Прекрасен ни е градът, прекрасна ни е България и трябва с такива успешни събития да даваме гласност и хората да идват както като туристи, така и като инвеститори."България има договор за домакинство на турнира до 2018 г., но Цветков и Кралев изразиха увереност, че контрактът ще бъде удължен поне до 2021 г. По думите им вероятността това да се случи е огромна.


description: С безпрецедентно международно споразумение беше създадена най-голямата защитена морска зона в Южния океан в Антарктида, съобщават световни медии.

title: Морето Рос в Антарктида стана най-голямата защитена морска зона в света

maintext:
Фотограф: В© Reuters Staff / Reuters
С безпрецедентно международно споразумение беше създадена най-голямата защитена морска зона в Южния океан в Антарктида.
Споразумението е постигнато в Австралия днес след пет години на компромиси и неуспешни преговори, отбелязва британският вестник "Гардиън".
Новосъздаденият морски парк е разположен на над 1,5 милиона квадратни километра в морето Рос в Антарктида. Тези води ще бъдат защитени по силата на сделката между 24 държави и Европейския съюз. Тези води с площ – с размерите на Франция и Испания взети заедно,
.
Споразумението е постигнато миналия петък, след двуседмични дискусии между делегати от 24 страни и ЕС в Хобарт, по време на годишната среща на Комисията за опазване на антарктическите живи морски ресурси (CCAMLR).
[WWF]
Това е първият морски парк, създаден в международни води и е прецедент, който ще позволи по-нататъшни действия, за постигане на препоръката на Международния съюз за опазване на природата: 30% от световните океани да бъдат защитени.
Защитата на Антарктида е от особена важност заради значимостта на Южния океан за природните ресурси в света. Учените са изчислили, че Южния океан произвежда около три четвърти от хранителни вещества, които поддържат живота в останалата част от световните океани. Районът е дом на повечето пингвини и китове в света.
Морето Рос е дълбок залив в Южния океан, който според много учени е последната девствена морска екосистема на Земята, определят го като жива лаборатория и идеална възможност за изседване на живота в Антарктида и как изменението на климата влияе на планетата. Отново това море е дом на огромна популация от крил, основна храна за различни видове, включително китове и тюлени.
Защитата на водите, договорена в петък между страните, няма да намали общото количество риба, позволено за улов в морето Рос, но ще измести тази индустрия далеч от най-важните местообитания в близост до самия континент.
Споразумението също така определя голяма площ от 322 000 кв.км. за "зона за изследване на крил".
"Днешното споразумение е повратна точка за защитата на Антарктида и Южния океан", коментира Крис Джонсън, океанолог от WWF-Австралия.
ще получат защита от търговски риболов в продължение на 35 години


title: ФИФА изключи Гватемала за неопределено време

maintext:
Едно от основните правила на ФИФА е недопускането на държавна намеса във футболните федерации
Националният отбор на Гватемала беше изключен от международния футбол, защото ръководителите на местната федерация отказаха да признаят комитет, назначен от ФИФА, който трябваше временно да ръководи спорта в Гватемала.Националният тим на страната, както и клубните отбори не могат да участват в международни мачове, а федерацията по футбол няма да получава финансиране от ФИФА.Комитетът, назначен от световната футболна централа, се намеси в делата на Гватемала още през декември. Представители на комитета са заявили пред ФИФА, че вече не държат ситуацията под контрол.Поради тази причина страната от Централна Америка не участва и в квалификациите за световното първенство през 2018 година.


description: "Научих да казвам "не", да ценя времето си за сън и да се оттеглям от някои случки, когато нещо не се получава. Но не за да абдикирам, а за да погледна отгоре или отстрани случващото се и да се опитам да видя изход или да оставя нещото да следва своя си ход, казва Биляна Савова, арт директор на списание EVA и основател на фондация "MC - Мога сам".

title: Биляна Савова за знаците на тялото и колко е важно да правиш онова, което те прави щастлив

maintext:
Фотограф: Васил Къркеланов
Биляна Савова е а
рт директор на списание
EVA, с
обственик и креативен директор на
PLAN2B Creative studio и
основател на фондация "МС – Мога сам"
Какво за вас е "бавен начин" на живот?
- Обратното на "бърз". А моята дефиниция за "бърз" е главозамаяно препускане през живота – случки, хора, природа... и много често не е просто препускане, а тичане до без дъх и преследване на цели на всяка цена и веднага. "Бърз" също е да живееш с големи очаквания и респективно с още по-големи разочарования. "Бърз" означава от бързане да се загубиш в сивотата. Да живееш в матрица и повтарящи се действия - като хамстер в колело. Да не осъзнаваш това, което минава покрай теб, това, което ти дава "случайността", това, което ти дава едно мимолетно докосване, една дума, един поглед.
"Бърз" още означава да искаш да контролираш и да се опияняваш от живот на ръба, от неясни печалби и непотребни успехи. И с всичко това, което ти "дава" бързото живеене, стигаш до ситуация да пренебрегнеш най-важното – собственото си тяло. А тялото е това, което те следва до самия ти край, независимо колко си успял, колко си богат или влиятелен. Защото то е съвършено, подава сигнали и иска да те спаси. Непрекъснато. И като не отразиш знаците, започва да компенсира. И като му свършат резервите - отказва. По негов си начин, уникален за всеки човек. Та за мен "бавен начин" на живот е обратното на всичко това. И за съжаление най-често спираме, когато тялото вече не може да продължи.
Успявате ли да живеете бавно?
Как си почивате? Как успявате на намалите оборотите?
Вашето място за бягство?
- Нямам определено. Номадската ми същност може да бяга и иска да бяга навсякъде. Идеалният ми вариант е моя къща на колела и непрекъснато движение, смяна на всичко – хора, природа, отношения. Искам всеки един мой ден да е различен и изненадващ. И някой ден съм сигурна, че ще стане – баба с кемпер и внуци, които се возят с мен по целия свят. А сега най-често "бягам", като просто оставам сама. Ходя на кино сама, оставам вкъщи сама, пътувам сама... А пък, за да си правя дните различни, сега следвам едно малко правило – опитвам се всеки ден да правя нещо различно за първи път.
Но най-добре се чувствам, като се събудя сутрин още преди слънцето и преди всички, и то независимо къде се намирам. Ето тогава се усещам толкова тиха и спокойна, че чувам как плавно се движи кръвта във вените ми. Правя безмълвно и бавно йога и осъзнато се наслаждавам на най-великото творение на природата – тялото на човека, в частност моето. Благодарна съм на всичко, което ми се случило и което ме е накарало да стигна дотук. Благодаря на тъмнината. Да, знам, може би звучи клиширано и много претенциозно, но това е самата истина. Научих се да медитирам истински и осъзнато, правя го всяка сутрин и това ми дава много сериозна преднина пред всичко, което би могло да ме постави на някакви изпитания през деня.
Наслаждавам се на живота и знам, че той наистина е много кратък и за сметка на това удивително прекрасен. Именно затова вече не мога да си позволя да загубвам прекрасността и вълшебството му в бързане. И всъщност парадоксът е, че колкото по-бавно живееш, толкова повече неща можеш да свършиш и толкова повече време имаш. За всичко. И още нещо искам да споделя: бавното живеене ми даде най-важното – открих причината, която да ме кара да се събуждам сутрин с усмивка, благодарност и удовлетвореност. Открих какво съм и какво истински мога.
- Хайде сега да видим дали успявам. Моят живот е като светлината и тъмнината. 40 години живях тъмно, сиво и бързо. С много леки просветки. На 40-ия си рожден ден казах на всички, че занулявам брояча и започвам да броя бавно и обратно. Така и стана. Това беше моментът, в който стигнах до крайни и много страшни странични ефекти на препускането през живота и живеенето на ръба. Изведнъж се сепнах и спрях много рязко. И скоростта ми е била толкова висока, че няколко години свистяха спирачките в главата ми. Не дни, години. Но си струваше. И сега, без тази умопомрачителна скорост и без адреналиновите инжекции, които преди поддържаха илюзията ми за успяване, за реализация, за контрол, за доказване, със сигурност ми е много по-добре.И сега, влязла в светлинната си част от живота, от тази позиция и от тази гледна точка, виждам много добре и пътя, по който съм вървяла и вървя, както и точките, през които съм минала. И понякога ги свързвам. И се удивлявам на причинно-следствените закони. Та, да, мисля, че успявам. Това, което дефинирах за "бърз" и тъмен начин на живот вече не е част от мен. Следователно живея бавно. Без да съм отшелник. Без крайности. Прост баланс.- С осъзнаване, желание и любов. Може да са 5 минути, може да са 5 часа или 5 дни, няма значение. Важно е друго – да влезеш напълно в този отрязък от време и да го изпълниш със смисъл. Дори и нищоправенето да изпълниш със смисъл и наслада и да не се самообвиняваш за това, че си нищоправил. Също се научих да казвам "не", да ценя времето си за сън и да се оттеглям от някои случки, когато нещо не се получава. Но не за да абдикирам, а за да погледна отгоре или отстрани случващото се и да се опитам да видя изход или да оставя нещото да следва своя си ход.Почти в 100% от житейските сюжети, независимо в коя част, професионална или лична, когато това се случва и аз решавам да направя съзнателно "забавяне", винаги резултатът е потресаващо правилен. Така всъщност разбрах, че всичко все пак зависи от мен и от моите осъзнати решения за съ-действие или без-действие. И другото много важно за този начин на живот е да правя само неща, които ме правят щастлива, удовлетворена и смислена. Търпение и доверие според мен са солта и пиперът на "бавния" начин на живот! А страничните ефекти са повече усмивки, пълна удовлетвореност, по-здраво тяло и много любов.


title: Бодуров ще тренира с "Пирин", докато си намери отбор

maintext:
Бодуров е без отбор от 1 септември
Фотограф: Архив
Доскорошният национал на България Николай Бодуров проведе днес първа тренировка с "Пирин".
30-годишният централен защитник се е договорил с ръководството на благоевградчани да се готви с тима, докато си намери нов отбор, съобщи БТА.
Бодуров е свободен агент от 1 септември, след като прекрати договора си с "Фулъм" по взаимно съгласие.
Бранителят беше собственост на английския клуб от 2014 г. В първия си сезон той записа 44 мача, но през миналия изигра само пет, преди през февруари да бъде пратен да доизкара сезона в датския "Мидтиланд".
През лятото и Станислав Манолев водеше подготовка с "Пирин", докато си намери отбор. В началото на септември той подписа с друг участник в Първа лига - ЦСКА.
От доста време с тима от Благоевград тренира и 37-годишният нападател Иван Цветков, но все още не е ясно дали ще се стигне до договор.


title: Германия и Австрия искат да удължат граничния контрол и след ноември

maintext:
Фотограф: Scanpix Denmark
Граничните проверки в Шенген трябва да продължат и след крайния им срок, който е през средата на ноември, заявиха германският и австрийският вътрешен министър, цитирани от агенция "Ройтерс".Германия, Швеция, Норвегия, Дания и Австрия въведоха извънредни гранични проверки, макар да са част от Шенген, заради притока на мигранти от миналата година."Трябва да разширим възможностите за граничен контрол на европейска база и ще обсъдим това днес", заяви вътрешният министър на Германия Томас де Мезиер, преди да влезе на среща с колегите си от ЕС."Трябва да видим реалността. В Гърция има 50 000 бежанци, има и много в балканските държави ", отбеляза австрийският вътрешен министър Волфганг Соботка. "Трудно ми е да си представя, че до 15 ноември системата ще бъде функционираща. Мисля, че вероятно ще е необходимо удължение или ще трябва да помислим за други стъпки."Според европейските правила държавите от Шенген имат право да въвеждат граничен контрол в продължение на до две години, на периоди от по шест месеца. Европейската комисия одобри мярката, приложена още от Германия, Австрия и Норвегия. Според данни на Брюксел цялостното падане на Шенген ще нанесе икономически щети на стойност между 5 и 18 млрд. евро.В същото време германското правителство изготвя нов законопроект , който ще затрудни мигрантите, на които е отказано убежище в Германия, да получат разрешение да останат в страната. Де Мезиер и други служители на правителството започнаха да призовават за по-бързо връщане на хората, на които е отказано убежище, след серия от нападения в страната през юли . Две от тях бяха извършени от сирийски бежанци с връзки с "Ислямска държава".


description: Френският хореограф Ювал Пик и Националният хореографски център "Рильо-ла-па" ще представят спектакъла си "Електрически приятели?" от 19.30 ч. днес на сцената на One Dance Week в дом на културата "Борис Христов" в Пловдив.

title: За общото между Kraftwerk и менуета, или едно интересно изпълнение на One Dance Week

maintext:
[One Dance Week]
Директор на Centre Chorégraphique de Rillieux-la-Pape от август 2011 г., Ювал Пик има дълга кариера като хореограф, танцьор и преподавател. Първоначално той се обучава в танцовото училище Bat-Dor Dance School в Тел Авив, след което през 1991 г. се присъединява към световноизвестната танцова компания Batsheva. Четири години по-късно напуска, за да започне работа като гост-артист в проекти на хореографи като Теро Сааринен, Каролин Карлсън и Ръсел Малифант. През 1999 г. се включва в екипа на Opera Ballet в Лион, а през 2002 г. основава собствената си компания The Guests. Оттогава е натрупал сериозен репертоар от творби, които се отличават със сложна, детайлно изработена и многопластова движенческа лексика, винаги акомпанирана от специално поръчани музикални творби на големи композитори. В неговото творчество една от основните теми на изследване са отношенията между индивида и групата, между отделния човек и общността.
Френският хореограф Ювал Пик и Националният хореографски център "Рильо-ла-па" ще представят спектакъла си "Електрически приятели?" от 19.30 ч. днес, 13 октомври, на сцената на One Dance Week в дом на културата "Борис Христов" в Пловдив. Любопитното в спектакъла е, че интерпретира музиката на електронните пионери Kraftwerk като продължение на традицията на европейския романтизъм и с движенческо вдъхновение от народни танци като менуета. Kraftwerk, казва Пик, му напомнят много на музиката на Шуберт. "Дневник" се свърза с хореографа за повече подробности.- Преди всичко искам да кажа, че представлението ми интерпретира музиката на Krafwerk, но не е посветено на тях. Не бива да очаквате електронно парти. Две неща ме привлякоха у тях. На първо място - създаването на нов европейски звук, който е електронен, но аналогов. Албумите им от 70-те години са отпреди дигиталната ера.За мен германците са изобретателите на романтизма - хармонията между човека и природата. Kraftwerk, които също са немци, говорят за човешкото състояние в урбанистичния, индустриален и механичен свят в Европа след Втората световна война - за пътуването във влака, по автострадата... Отново става дума за хармония, но средата е друга, което за мен е някак романтично. Отново става дума и за самота, но като отчуждение. За това как оцеляваме в този свят, как общуваме, и как, въпреки че сме отделени от машини, все още се намираме. Смятам, че въпреки бума на съвременните комуникации сме доста изолирани. Затова и представлението се нарича "Електрически приятели?"- През 1977 г. излиза шедьовърът им Trans Europе Express, който променя електронната музика. И вътре има едно много красиво и мелодично парче, наречено Франц Шуберт. Това противоречие ме насочи натам, защото Шуберт е едно от големите имена на музиката на романтизма. И слушайки музиката му попаднах на любовните песни, така наречените Liedes, които впоследствие реших да включа в музиката на представлението. Както при Kraftwerk, героите на тези песни постоянно пътуват в търсене и копнеж по своите любими, по нещо, което го няма.- Kraftwerk като електронна група работят с повтарящи се мотиви, така наречените loops, които обаче в даден момент от песента намират неочаквано развитие. Исках да се заиграя с идеята за повтарящи се движения на приближаване и отдалечаване. Всичките ми представления се занимават с напрежението между индивида и групата. За соловите части помолих танцьорите да измислят свои собствени движения за усукване и извъртане на тялото, много органични форми. Но за колективната част се обърнах към традиционните европейски групови танци като менуета, където се среща именно това движение на сближаване и бягство. Интересното е, че почти всички европейски култури имат подобен танц - френската, италианската, полската, испанската, вероятно го има и при вас.


title: До края на месеца се чака споразумение по дълга към "Атомстройекспорт" за АЕЦ "Белене"

maintext:
Фотограф: Цветелина Белутова
дружеството "Въгледобив Бобовдол" Петкова обяви, че след като наскоро собственикът е заявил в Министерството на енергетиката, че заради липсата на икономическа обосновка смята да прекрати добива, е последвало оттегляне на заявлението.
До края на месеца се очаква да бъде подписано споразумение между НЕК и "Атомстройекспорт" за това кога българската държавна компания ще плати присъдената й от арбитражния съд в Женева дължима сума на руската компания за поръчаното за АЕЦ "Белене" оборудване. Това се разбра от думите на енергийния министър Теменужка Петкова пред БНТ.В споразумението ще бъдат уточнени срокове на разплащане и на колко вноски ще стане това. На въпрос какъв график е предложила България министърът отказа да отговори, тъй като темата била въпрос на преговори в момента с Русия.През миналата седмица Петкова бе в Москва , за да се обсъди тъкмо този въпрос след като в началото на лятото арбитражния съд постанови България да плати 620 млн. евро без лихвите на "Атомстройекспорт" за поръчаните преди години два реактора за АЕЦ "Белене".Първият реактор е напълно готов, Русия твърди това и за втория, но български експерти не са го виждали още. Очаква се инспекция да бъде направена и за двата реактора преди да бъде направено плащането, обясни още Петкова.В отговор на въпрос за това какво в крайна сметка ще се прави с проекта за втора ядрена централа Теменужка Петкова обясни, че за такова решение се изисква време, за да се проведе дебат в обществото. Засега идеята е този проект да бъде в отделна компания, която да се обяви за приватизация и ако държавата хареса предложенията на потенциалните инвеститори, може да се мисли за дострояването, но без всякакво участие на държавата."Но ако няма такъв интерес, то тогава могат да се търсят и други варианти", каза Петкова. Тя припомни, че по проекта вече са похарчени 1.4 млрд. лв. пари на данъкоплатците и трябва да се намери най-обоснованото икономически решение.По повод протестите на миньорите в миниМинистърът изрази надежда прокуратурата да провери цялата история на сделката за мините ,за да се получат отговори на въпросите около дружеството и да се види кой има вина за стигането до днешните събития. "Нищо не се случва от само себе си", подчерта тя.


title: Голямото дерби между "Ливърпул" и "Юнайтед" завърши без голове

maintext:
Зрителите на сблъсъка видяха малко чисти положения пред двете врати
"Ливърпул" и "Манчестър юнайтед" не успяха да си отбележат голове в големия сблъсък на английския футбол, игран на стадион "Анфийлд".Големите съперници изнесоха постна продукция, а чисти положения на практика липсваха. Двата тима отправиха едва три удара в очертанията на вратата, а домакините владееха топката доста повече, но не успяха да материализират това свое предимство.След подялбата на точките играчите на Юрген Клоп заемат четвърта позиция с общо 17 и изостават само на две от лидерите "Манчестър сити" и "Арсенал". "Червените дяволи" пък са на седмо място с 14 точки.Двамата треньори заложиха на обичайните си титуляри, а Жозе Моуриньо отново остави Уейн Рууни на резервната скамейка.Първото полувреме на практика не предложи нито една опасна ситуация пред двете врати, а първият изстрел в мача бе на Златан Ибрахимович от фаул, но той мина високо над напречната греда. "Червените дяволи" бяха по-активни в следващите минути, но така и не успяваха да стигнат до чисто положение.В 30-ата минута домакините създадоха една по-чистите ситуации, но удар с глава на Роберто Фирмино от точката на дузпата бе уловен от Давид де Хеа. Шест минути по-късно и Фелипе Коутиньо изпробва късмета си с далечен шут, но той бе блокиран от защитник на "Юнайтед".След почивката нещата на терена не се промениха особено и Юрген Клоп реши да раздвижи играта с включването на Адам Лалана на мястото на Даниел Стъридж. В 59-ата минута Емре Джан намери пространство в наказателното поле и отправи хубав шут в долния ляв ъгъл, но Де Хеа се намеси блестящо и запази мрежата си суха.Няколко минути по-късно Лалана се озова на добра позиция, но последвалият му изстрел мина далеч встрани от целта. В 71-ата минута Коутиньо стреля добре от около 28 метра, но Де Хеа отново демонстрира страхотен рефлекс и изби в корнер топката, която се бе запътила право в горния десен ъгъл.15 минути преди края Уейн Рууни се появи в игра на мястото на Маркъс Рашфорд, но и това не помогна особено на "червените дяволи", които владееха топката много по-малко от съперника си и не намираха път към вратата на "мърсисайдци".Няколко минути преди края Коутиньо изведе перфектно Фирмино, но защитник на гостите успя да изчисти, преди той да успее да отправи удар.


description: Едно от помещенията в партерния етаж на "Позитано" 20 вече е във владение на частен собственик.

title: Как се стигна до отнемането на част от централата на БСП

maintext:
В сряда на "Позитано" 20 бе спокойно въпреки влизането във владение на частен собственик в помещение на партерния етаж.
Фотограф: Юлия Лазарова
Партерният етаж на сградата на столичната улица "Позитано" 20, която БСП ползва под наем за своя централа в най-новата си история, ще бъде върнат на предишни собственици след окончателно решение на Софийския районен съд. В сряда във владение е влязъл един от тях - Димитър Банов, който е задействал процедурата чрез частен съдебен изпълнител. Лидерът на БСП Корнелия Нинова обяви в парламента, че изваждането на партията от помещенията е опит за предизборен натиск срещу нея от страна на ГЕРБ За претенциите към "Позитано" 20 се знае най-късно от 1998 г., когато със заповед на тогавашния областен управител поземленият имот е върнат на наследници на стария собственик Симеон Банов. След дела, които продължават близо 10 г., се стига до окончателно решение на съда за делба на сградата между сегашния и собственик - държавата, и 20 физически лица.През 2013 г. наследниците на предишния собственик искат да бъде подписана спогодба, според която да им бъде върнат партерният етаж на сградата на ул. "Позитано" 20. "Ръководството на БСП е уведомено за проекта за делба през март 2014 г. На 8 май 2014 г. връща становище, че не оспорва правото на собственост, но иска да може да ползва помещенията за партийни мероприятия поне до изборите за евродепутати същия месец. БСП няма как да оспорва правото на собственост, защото е наемател", обясни пред "Дневник" зам.-министърът на регионалното развитие и благоустройството Николай Нанков. Тогава начело на БСП е Сергей Станишев, а на власт е правителството на Пламен Орешарски.Малко по-късно се провежда и среща между представители на Министерството на регионалното развитие и благоустройството (МРРБ) като настоящ собственик, БСП и предишните собственици, на която се разбират за процедурата по делба. След архитектурно заснемане през септември 2015 г. се стига до проект за делба.В същото време следващият лидер на БСП Михаил Миков оспорва в съда заповедта на областната управа от 1998 г., от която започва съдебната сага. Решението обаче е, че БСП няма правен интерес, тъй като не е собственик. Сезирана е и прокуратурата.Решението на Софийския районен съд за предоставяне на партерния етаж от сградата на "Позитано" 20 на физически лица е от април т.г. и е препотвърдено през август. "На 9 септември с частен съдебен изпълнител един от собствениците - Димитър Банов, иска да влезе във владение на помещение от 86 кв. метра, с което стартира процедурата. Поискахме отлагане във времето, за да не съвпадне с предизборната кампания, но не получихме разбиране от негова страна. Уведомили сме БСП на 5 октомври, а на 19 октомври (б.а. - когато е влизането във владение) бе последният срок на доброволно изпълнение", заяви още Нанчев. По думите му МРРБ е било длъжно да изпълни решението на съда, независимо как щв го изтълкуват в БСП.Социалисти обаче смятат, че държавата е трябвало да положи повече усилия, за да запази сградата на "Позитано" 20, дори и след време тя да се ползва от друго учреждение. А след решението на съда за отнемане на партерния етаж е трябвало да бъде изменен договорът за наем между държавата и партията.


title: Пиронкова приключи участието си в Линц само за 61 минути

maintext:
Пиронкова взе само четири гейма в първия си мач след US Open
beck vs pironkova was more entertaining that this england match — Tommy (@moonballsonly) October 11, 2016
Цветана Пиронкова oтпадна в първия кръг на турнира в Линц след едва 61 минути игра. Най-добрата българска тенисистка допусна тежко поражение с 0:6, 4:6 срещу германката Аника Бек в първия си мач след US Open.Пиронкова изигра много неубедителен мач, в който спечели едва девет точки в своите сервис геймове и допусна седем пробива при седемте възможности, които се откриха пред Бек. Българката успя само веднъж да задържи подаването си в целия двубой.22-годишната германката, която заема 53-ото място в световната ранглиста, не даде нито гейм на съперничката в първия сет. Във втория тя проби още в първия гейм, но с няколко грешки позволи на Пиронкова да го върне и да вземе първи гейм в срещата.Бек още два пъти повеждаше с пробив, но Пиронкова и двата пъти съумяваше да изравни. Германката обаче отново спечели подаването на 29-годишната пловдивчанка за 5:4 и този път затвърди предимството си, за да сложи точка на мача.Във втория кръг Бек ще се изправи срещу победителката от мача между поставената под №2 Доминика Цибулкова от Словакия и швейцарката Белинда Бенчич.


description: Комисия за защита на конкуренцията (КЗК) е глобила "Теленор България" с 5 млн. лв., защото мобилният оператор е преувеличил параметрите на 4G LTE мрежата си в хода на рекламната кампания от края на 2015 и началото на 2016 г.

title: "Теленор" е глобена с 5 млн. лв., преувеличила параметри на 4G мрежата

maintext:
Изпълнителният директор на "Теленор България" Майкъл Фоли представи през октомври 2015 г. на пресконференция възможностите на новата мрежа.
Фотограф: Надежда Чипева
Решението е
КЗК е удовлетворила само частично по-обширна жалба на "Макс телеком". Глобата е 1% от нетните приходи от продажби на "Теленор" за 2015 г. Комисията за защита на конкуренцията (КЗК) е глобила "Теленор България" с 5 млн. лв., защото мобилният оператор е преувеличил параметрите на 4G LTE мрежата си в хода на рекламната кампания от края на 2015 и началото на 2016 г.Решението е публикувано на сайта на антимонополния регулатор, а за него съобщи жалбоподателят мобилният оператор "Макс телеком".КЗК е удовлетворила само частично по-обширна жалба на "Макс телеком". Глобата е 1% от нетните приходи от продажби на "Теленор" за 2015 г.
Антимонополната комисия налага глобата след като е установила, че на пресконференция в началото на рекламната кампания на
4G LTE мрежата си представители на "Теленор" заявили, че скоростта на качване на данни е около 40 пъти по-бърза, отколкото на 3G мрежата, докато впоследствие е установено, че ускоряването е около 6.5 пъти. Друго тяхно твърдение било, че
максималната скорост на качване е 75 Mbps, докато пет месеца по-късно компанията сама посочила 38 Mbps.
Според становището на глобената компания
Кога и къде:
01-02 ноември, 2016 г.
Гранд Хотел Пловдив
capital.bg/doingbusiness Първа годишна конференцията Doing Business in Bulgaria: Успехът на Пловдив и кои са новите региони с потенциал
Целта на събитието е да покаже на компании от различни сектори - производство, монтаж, иновации, ИТ - възможностите, които България предлага като инвестиционна дестинация.
Запазете си място на capital.bg/doingbusiness
в нито един от рекламните материали, нито в рамките на дадените пресконференции, не се е твърдяло, че услугите ще се ползват при скорост от 75 Mbps, нито е гарантирано достигането на максималната скорост от 75 mbps. "Теленор" твърди, че в публикациите и на пресконференциите единствено е информирала обществеността за изграждането на мрежа от ново поколение без да реферира към конкретни стойности. В само една публикация от 26.11.2015 г. на сайта си дружеството е посочило, че максималната достижима скорост ще бъде 75 mbps, но само като намерение при бъдещо развитие на мрежата.


title: Венгер към феновете: Извинявайте за всичко, което ви причиних

maintext:
Французинът рядко демонстрира чувство за хумор, но го направи на днешната пресконференция на "топчиите"
Мениджърът на "Арсенал" Арсен Венгер се прояви в нетипичен за себе си стил и демонстрира чувството си за хумор на последната пресконференция на тима.Французинът поднесе искрените си извинения към феновете на отбора за всичко, което им е причинил през последните 20 години, в които бе начело на клуба."Да, минаха 20 години. Съжалявам, но бих искал да ви благодаря за постоянната подкрепа. Бих искал да се извиня за всяка една минута, в която ви накарах да страдате през тези 20 години. В интерес на истината обаче, не изглеждате твърде зле за хора, които са страдали 20 години", заяви специалистът."Съжалявам за момчетата, които са се родили преди 20 години и знаят само за един мениджър на "Арсенал". Искам да ги уверя, че когато станат на 40 ще знаят много повече", каза още наставникът на "артилеристите".


description: "Абе, бай Х**, ти с кого се държиш така, бе. Това да не ти е махалата, това да не са ти 90-те години?!" Радан Кънев, лидер на ДСБ

title: Цитат на деня: Абе, бай Х**, ти с кого се държиш така, бе?!

maintext:
Фотограф: Надежда Чипева
"Абе, бай Х**, ти с кого се държиш така, бе. Това да не ти е махалата, това да не са ти 90-те години?!"Това заяви лидерът на ДСБ Радан Кънев в сутрешния блок на "Нова телевизия" по адрес на премиера Бойко Борисов, който в петък свика срещата на правителството с подкрепящите го партии по повод текстове в Изборния кодекс, заради които се стигна до напрежение.Според Кънев е възможно Борисов да иска обяснение и да държи сметка на хора, на които не е началник, защото Реформаторският блок не се е интегрирал, няма единно ръководство и лидер, който би могъл в подобна ситуация да отправи тази реплика към премиера.Няма такъв човек, защото всеки искаше да си управлява партийката и сега нямат гръб, илюстрира ситуацията Кънев.


description: Международната общност очаква вълна от бежанци от Мосул.

title: Кюрдските милиции са отвоювали от "Ислямска държава" гр. Башика край Мосул

maintext:
Фотограф: Azad Lashkari
Кюрдските милиции пешмерги са отвоювали от "Ислямска държава" град Башика край Мосул, предаде БТА, като цитира изявление на официален представител на САЩ пред Ройтерс. Според него
президентът на Иракски Кюрдистан Масуд Барзани е уведомил министъра на отбраната на САЩ Ащън Картър за освобождаването на града. Бойци от пешмергите са казали същото на журналисти, но не ги допуснали до Башика.
От началото на офанзивата на международната коалиция, иракските правителствени сили и кюрдите срещу Мосул от околните населени места са избягали над 4 хил. души, каза представителят на УНИЦЕФ в Багдад Питър Хокинс. Той съобщи, че в един от бежанските лагери условията за деца са извънредно лоши. Хокинс изрази надежда, че доставките на УНИЦЕФ от вода, санитарни принадлежности и други необходими неща за бежанците ще могат да продължат седем дни.
По информация на ТАСС Великобритания ще изпрати медицински екипи, оборудване и стоки от първа необходимост за бежанците от Мосул.
От пресслужбата на министерството на международното развитие обявиха, че очакват около 66 хиляди бежанци от града. За техните хуманитарни нужди са определени 14 млн. лири (15.7 млн. евро). Помощ ще оказва и група от 42-ма британски терапевти, педиатри и фармацевти, както и администратори.
Междувременно папа Франциск каза днес пред събралите се 50 хил. души за молитвата Ангел Господен (Angelus) на площад "Свети Петър", че жестокостта на боевете в Мосул "ни карат да плачем и ни оставят без думи", съобщи "Асошейтед прес". Той изрази болката си от "хладнокръвните убийства на много синове на тази възлюбена земя, сред които много деца". "Нашите души са потресени от бруталните актове на насилие, извършвани много отдавна срещу невинни жители, било то мюсюлмани или християни", добави той.


description: Музикална селекция на Миленита за "Дневник за бавен живот"

title: Спри и се заслушай: Миленита


title: Ангелкова замисля туристически инспекторат

maintext:
Николина Ангелкова се надява поредните промени в закона до края на годината да бъдат готови за внасяне в Народното събрание.
Фотограф: Надежда Чипева
Предстои създаването на туристически инспекторат, който ще контролира работата на сектора. Това съобщи днес във Варна министърът на туризма Николина Ангелкова, цитирана от БТА. Тя предупреди, че на обекти с нарушения на стандартите ще се отнемат звезди.За да се създаде новата структура, ще се наложат нови промени в Закона за туризма. Той е приет през 2013 г., досега е изменян 9 пъти, четири от които тази година, за последно - през септември.По думите на Ангелкова до края на годината предложенията за корекции на текстовете ще бъдат готови и внесени за одобрение от Министерския съвет.С промените в закона ще бъде изяснен статутът на националните курорти, допълни министърът. Друга нейна амбиция е с нормативния акт да бъде осъществено обединяване на браншовите организации в сектора. По думите на Ангелкова в момента броят им е около 300, а идеята е те да се слеят в общо шест.До края на този месец ще бъдат готови предложенията на работната комисия, която разглежда въвеждането на правила за къмпингуване, каза министърът. По думите й с разработването им са ангажирани както представители на бизнеса, така и на еко- и други граждански организации.До края на този месец трябва да е готова с предложенията си и друга работна група, която изготвя правилата за издаване на нов тип сертификати - Доброволен етикет за качество. Ангелкова обясни, че такъв ще получават туристическите обекти, които предлагат храни по БДС, както и различни услуги извън минималния изискуем пакет. Идеята е доброволният етикет за качество да подпомага, а не да затруднява бизнеса, като носителите му ще бъдат предпочитани при публично-частни партньорства с държавата, каза министърът.Ангелкова допълни, че през 2017 г. българските работодатели ще имат възможност да наемат за летния сезон хора от държави извън ЕС по облекчени процедури. Служителите ще могат да получават и 90-дневни разрешения за работа. Ангелкова уточни, че работодателите търсят хора основно от Молдова, Украйна и Беларус. В министерството имало и запитване за наемане на работници от Индия.


title: До 6 месеца Лондон ще даде началото на Брекзит, обяви Тереза Мей

maintext: Великобритания ще уведоми Европейския съюз до края на март 2017 г., че иска да напусне, съобщи пред Би Би Си премиерът Тереза Мей. Това означава, че започва да тече двугодишен срок, в който трябва да приключат преговорите за това как страната ще се раздели с партньорите си.Няколко водещи държави в ЕС, както и представители на Европейската комисия вече заявиха, че докато не приключи "разводът", няма да започнат преговорите за това какви ще са отношенията между Великобритания и съюза.Пред "Сънди таймс" Мей казва, че ще включи закона за отмяна на ангажиментите на страната към европейското законодателство и интегрирането му в британското. Според нея това ще стане в тронното слово на кралица Елизабет II при откриване на новата парламентарна година, което през последните години тя произнася пред двете камари на парламента в края на май.С приемането на този закон ще бъде отменен Законът за европейските общности (European Communities Act) от 1972 г. и ще се прекрати върховенството на европейското законодателство над британското.Правителството обаче обещава да запази в британските закони онези елементи от ЕС правилата и законите, които отговарят на интереса на страната и да се раздели с ненужното.Отмяната на Закона за европейските общности няма да стане веднага, а ще влезе в сила, когато страната напусне ЕС.В интервюто за "Сънди таймс" Мей казва, че приемането на този закон ще отбележи "първата фаза от превръщането на Великобритания отново в суверенна и независима държава". "Ще върна властта и авторитета на изборните институции в нашата страна", допълва тя.Запитана дали предпочита контрола над имигрантите пред достъпа на британския бизнес до безмитна търговия с ЕС, Мей каза, че иска да бъде постигната "подходящата сделка".Тя даде да се разбере, че за постигане на изгодна сделка няма да разкрива картите си и да прави "непрекъснати коментари", в които да показва как вървят преговорите и с какви позиции участва в тях."Искам подходяща сделка за търговия със стоки и услуги. В момента изслушваме бизнеса във Великобритания, изслушваме различни сектори, за да открием кое е най-важното за тях."


title: Цитат на деня: Викам Борисов и му казвам: Ало, аланколу, ще слушаш какво ти се говори

maintext: Контрапункт като мене веднага привиква Бойко Борисов и му казва: Ало, аланколу, за мен са гласували два милиона души. Затова ще слушаш какво ти се говори, аз съм върховен главнокомандващ.Кандидатът за президент Жорж Ганчев обяснява по Нова телевизия, кое е първото, което ще направи, ако бъде избран.Той обясни, че се явява на избори, защото страната потъва като тесла в кладенец. "Правя го и за да има контрапункт на Борисов. Той се изживява като супермен, който звънка на неговите хора в парламента и продължава. Този човек се е самозабравил, обсебил е цялата държава като генералисимус", каза още Жорж Ганчев.


title: Две българки влязоха в топ 10 на световното по шах за девойки

maintext: Българките Габриела Антова и Виктория Радева завършиха в топ 10 на своите групи на световните индивидуални първенства по шахмат за юноши и девойки до 14, 16 и 18 години в руския град Ханти-Мансийск.Антова, която играе за столичния клуб "Шах XXI", завърши на шесто място при 14-годишните момичета, като по този начин за пета поредна година е сред най-добрите шест в света в своята група. Антова завърши със 7.5 точки, като остана само на половин точка от медалите.В групата при 16-годишните Виктория Радева имаше равен актив с шестата, но заради по-слаби допълнителни показатели остана девета. Състезателката на "Спартак" (Пловдив) постигна седем точки от 11 партии.При 18-годишните девойки Доника Шивачева ("Тунджа 2009") остана 21-ва с 6 точки. От юношите най-добре се представи Тодор Георгиев ("ЧесБомб - Пловдив"), който завърши 23-ти с 6 точки при 18-годишните. При 16-годишните Лъчезар Йорданов (ШК "Варна") е 38-и с 6 точки, а при 14-годишните Владимир Върбанов ("Спартак Плевен ХХI") е 47-и с 5.5 точки.


description: Ройс игра за последно на 21 май във финала за Купата на Германия срещу "Байерн" (Мюнхен). Заради проблеми с адукторите той пропусна европейското първенство във Франция, а завръщането му на терена се отлагаше няколко пъти.

title: Марко Ройс поднови тренировки след петмесечно отсъствие

maintext:
Марко Ройс най-накрая поднови занимания с отбора
Ройс игра за последно на 21 май във финала за Купата на Германия срещу "Байерн" (Мюнхен), загубен от жълто-черните с дузпи. Заради проблеми с адукторите той пропусна европейското първенство във Франция, а завръщането му на терена се отлагаше няколко пъти.
Първоначално се очакваше той да бъде готов през август. После завръщането му се отложи за септември, когато отново се оказа, че проблемите с адукторите не са решени.
През миналата седмица германският национал поднови бегови упражнения, а от днес е започнал да работи и с топка. Все още няма яснота кога 27-годишният футболист ще може да се включи в официалните мачове. Надеждите са това да се случи в началото на ноември.
Трима защитници пропуснаха днешната тренировка на "Борусия" заради контузии от мачовете на националните отбори. Рафаел Герейро лекува мускулна травма в бедрото, Лукаш Пишчек е с болки в коляното, а Сократис Папастатопулос има контузия в слабините.
Вицекапитанът на "Борусия" (Дортмунд) Марко Ройс проведе днес първа тренировка със своите съотборници след пауза от близо пет месеца. Атакуващият халф се включи в част от отборните занимания, след което продължи да се готви по индивидуална програма.


description: Миналата седмица съветът чества годишнината си в резиденция "Бояна". Празникът бе "частен", като от съвета обявиха, че журналистите нямало какво да правят там, тъй като било само коктейл.

title: Съдебният съвет закачи поздрав на Борисов на стената

maintext:
Фотограф: Надежда Чипева
Въпреки че преди няколко месеца ГЕРБ поиска оставката на Висшия съдебен съвет, членовете на съвета са решили да "закачат" протоколния поздрав на премиера Бойко Борисов по повод 25-ата годишната на кадровия орган на съдебната власт. Това съобщава сайтът defakto.bg.ВСС празнува миналия петък с тържество в резиденция "Бояна", на което Борисов е бил поканен, но не е уважил. Той е изпратил адреса. Празникът бе "частен", като от съвета обявиха, че журналистите нямало какво да правят там, тъй като било само коктейл. По информация на "Дневник" тържеството не е било уважено и от други представители на изпълнителната власт. Това се е приело от повечето представители на съдебната власт като неуважение към тях.Няколко дни след това поздравът на Борисов е бил окачен в съвета, така че с него да могат да се запознаят и служителите на съвета.Поздравленията от премиера са на място, което е недостъпно за странични посетители, включително и за журналистите.Ето и пълния текст на писмото на премиера."Уважаеми госпожи и господа,Приемете поздравите ми по повод 25-тата годишнина от конституирането на Висшия съдебен съвет.Използвам възможността да ви пожелая здраве, късмет, много сили и енергия, с които са посрещате отговорностите си. Вярвам, че ще продължите да работите за утвърждаването на демократичните ценности, правовата държава и независимостта на съдебната власт.Успех и ползотворна работа!Бойко Борисов"


title: Виж изгрева от Емпайър стейт билдинг

maintext:
Фотограф: Shannon Stapleton
Над 4 милиона туристи посещават годишно Емпайър стейт билдинг в Ню Йорк. Емблематичният небостъргач е отворен 365 дни в годината от 8 до 2 след полунощ, но се появи и допълнителна възможност - рано сутрин, информира ДПА.Нова оферта вече предлага на посетителите да наблюдават изгрева на слънцето от върха на едно от най-известните здания в света. Около половин час преди изгрев желаещите се допускат на платформата за наблюдение на 86-ия етаж.На цена от 100 долара (около 90 евро), билетите са горе-долу три пъти по-скъпи от тези в обичайните часове за посещение. Само че шансът да се види събуждането на града от върха на 381-метровата кула не е за изпускане.


description: Бразилия победи с 2:0 Венецуела като гост. С успеха си "селесао" е на върха с 21 точки, а Уругвай е втори с 20.

title: Аржентина се провали у дома и си усложни пътя към Русия 2018

maintext:
След десет кръга аржентинците са на петото място, даващо право на участие в бараж
Аржентинският национален отбор направи нова грешна стъпка в квалификациите за световното първенство в Русия. Небесносините отстъпиха с 0:1 срещу Парагвай у дома.Това е третият пореден мач без победа за състава след равенствата 2:2 с Венецуела и 2:2 с Перу. След провала аржентинците са пети с 16 точки, като изостават с по една от Еквадор и Колумбия, които са трети и четвърти.Бразилия победи с 2:0 Венецуела като гост. В отсъствието на Неймар олимпийските шампиони се справиха, като спечелиха с головете на Габриел Жезус и Вилиан. С успеха си "селесао" е на върха с 21 точки, а Уругвай е втори с 20.Аржентинците, които бяха без звездата си Лионел Меси и в този мач, държаха повече топката през първото полувреме. Парагвайците обаче имаха повече възможности.Гостите поведоха в 18-ата минута, когато Дерлис Гонсалес получи много добро извеждащо подаване в наказателното поле и вкара.В първите секунди на второто полувреме Аржентина получи дузпа. Серхио Агуеро стреля, но вратарят Хусто Вияр спаси. Две минути след това нападателят на "Манчестър сити" имаше нова възможност, но стражът отново се справи.До края Вияр се намеси решително при нови два удара на Анхел ди Мария и Агуеро.


description: Япония замрази финансирането си за ЮНЕСКО за 2016 г., след като организацията реши миналата година да включи документи за клането в китайския град Нанкин от 1937 г. в програмата си "Световна памет".

maintext:
Външният министър на Япония Фумио Кишида.
Япония замрази финансирането си за ЮНЕСКО за 2016 г., след като организацията реши миналата година да включи документи за клането в китайския град Нанкин от 1937 г. в програмата си "Световна памет", предаде БТА, като цитира "Ройтерс".Външният министър Фумио Кишида отказа да отговори дали това е в знак на протест срещу решението на ЮНЕСКО, предаде "Асошиейтед прес". Вчера обаче главният секретар наяпонския кабинет Йошихиде Суга коментира, че решението на ЮНЕСКО е проблематично заради различните възприятия за събитията в Китай и Япония и че Токио може да спре финансирането.Япония трябваше да внесе около 3.85 милиарда йени (37 милиона долара) в ЮНЕСКО през 2016 г., което е около 9.7 процента от целия бюджет на организацията.Представител на външното министерство заяви, че Япония иска да разбере дали ЮНЕСКО се придържа към основополагащата си цел да насърчава мир по света чрез образование. Той допълни, че правителството ще реши кога да извърши плащането, щом се увери, че агенцията на ООН работи съгласно заложените в устава й цели.Няма краен срок, в който страна членка да плати годишната си вноска. Ако плащането не бъде направено, тя може да загуби правото си на глас в организацията.Двустранните отношения между Китай и Япония – втората и третата икономика в света – са белязани от териториални спорове относно група малки острови в Южнокитайско море, както и прочитът на военната агресия на Токио в годините на Втората световна война.Миналата година Япония повдигна въпроса за автентичността на документите за клането в Нанкин, представени от китайски организации, за да бъдат включени в програмата. Токио поиска справедливост и прозрачност, с което предизвика гнева на Пекин.Китай казва, че японските войски са избили 300 000 души през 1937 г. в тогавашната китайска столица Нанкин. Следвоенен трибунал, организиран под егидата на съюзниците срещу страните от оста Рим-Берлин-Токио, отсъди, че убитите са 142 000, но някои консервативни японски политици и историци казват, че такова клане изобщо не е имало.Програмата "Световна памет" е създадена от ЮНЕСКО през 1992 г. с цел да се съхранят важни исторически документи и артефакти.


description: Процесът в "Левски" оттук нататък ще е тотално прозрачен. Тотално прозрачен.Спас Русев, собственик на "Левски"

title: Цитат на деня: Процесът в "Левски" ще е тотално прозрачен

maintext:
Собственикът на "Левски" Спас Русев (в средата)
[LAP.bg]
"Процесът оттук нататък ще е тотално прозрачен. Тотално прозрачен. Всички репорти ще ги качваме на сайта. Това, което не го публикуваме, ще имаме специални срещи с фенските организации и ще го споделяме. Затова защото "Левски" не е еднолично дружество с ограничена отговорност."Това заяви собственикът на "Левски" Спас Русев пред "Дарик"."За мен задача номер едно на "Левски" е преструктуриране на клуба. Поради тази причина ние вкарахме EY, които да направят тотална диагностика на клуба, за да видим какво имаме, каква е базата. И за да отидем, където искаме да отидем, какво трябва да направим."